Rusia revendică cucerirea unui sat în apropiere de Doneţk
Rusia a anunţat marţi că a cucerit un sat situat în estul Ucrainei, în apropiere de oraşul Doneţk, pe care-l controlează, la o zi după ce preşedintele ucrainean Volodimir Zelenski a dat asigurări că a "oprit" înaintarea rusă, relatează AFP, citată de News.ro.
"În direcţia Doneţk, unităţile din Grupul de Forţe Sud au eliberat satul Nevelske şi au ocupat linii şi poziţii mai favorabile", anunţă în raportul zilnic Ministerul rus al Apărării.
Canalul TelegramDeepState, apropiat armatei ucrainene, care are peste 680.000 de abonaţi, anunţa luni seara că "inamicul a înaintat în apropiere de Nevelske".
Forţele ruse câştigă teren de mai multe săptămâni în estul Ucrainei, o tendinţă care s-a accelerat după căderea oraşului-fortăreaţă Avdiivka, cucerit de Moscova la mijlocul lui februarie.
Anunţul cuceririi satului intervine la o zi după ce preşedintele ucrainean Volodimir Zelenski a dat asigurări într-un interviu, în presa franceză, că "înaintarea Rusiei a fost oprită" în estul Ucrainei şi că situaţia este în prezent "mai bună" pe front decât în urmă cu trei luni.
Ucraina s-a angajat la construcţia a sute de kilometri de fortificaţii defensive în vederea opririi avansării ruse, însă au apărut critici cu privire la faptul că acestea sunt slabe sau lipsesc în anumite zone.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank